กรุงศรีทาร์เก็ต3เฮ!2เดือนเข้าเป้า10%
บลจ.อยุธยา ปลื้ม ทาร์เก็ตฟันด์เข้าเป้า 2 เดือน กำไร 10%
19 ส.ค. 2554

บลจ.อยุธยา ปลื้ม ทาร์เก็ตฟันด์เข้าเป้า 2 เดือน กำไร 10% 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา กล่าวว่า กองทุนเปิดกรุงศรีอิควิตี้ 10% ทาร์เก็ต 3 (KFEQ103) สามารถปิดกองทุนและคืนเงินผู้ถือหน่วยหลังจากทำกำไรได้ 10% ตามเป้าหมาย ภายในเวลา 2 เดือน นับจากจดทะเบียนจัดตั้งกองทุน 
“บริษัทสามารถสร้างผลตอบแทนของกองทุนได้ตามที่ตั้งเป้าหมายไว้ 10% ใช้เวลาเพียง 68 วัน เร็วกว่ากำหนดที่ตั้งไว้ที่ 1 ปี เนื่องจากการบริหารจัดการกองทุนที่รัดกุมและเหมาะสมกับภาวะตลาด โดยเชื่อว่าแนวทางการบริหารจัดการกองทุนดังกล่าวจะส่งเสริมให้สามารถสร้างผลตอบแทนการลงทุนที่ดีทั้งแบบระยะสั้น ระยะกลางและระยะยาวได้” นายฉัตรพี กล่าว
ทั้งนี้ กองทุนเปิดกรุงศรีอิควิตี้ 10% ทาร์เก็ต 3 เป็นกองทุนทาร์เก็ตฟันด์ (Target Fund) ที่กำหนดเป้าหมายและจ่ายคืนผลตอบแทนให้แก่ผู้ลงทุนเมื่อหน่วยลงทุนมีมูลค่าเพิ่มประมาณ 10% หรือไม่ต่ำกว่า 11.11 บาทต่อหน่วย ภายในระยะเวลาประมาณ 1 ปีหรือน้อยกว่า โดยเปิดเสนอขายไปเมื่อปลายเดือน ม.ค. 2554 
นอกจากนี้ ในช่วงต้นเดือน ก.พ. บลจ.อยุธยา เปิดขายกองทุนเปิดกรุงศรีอิควิตี้ 10% ทาร์เก็ต 4 โดยตั้งเป้าผลตอบแทน 10% เช่นกัน